നഗ്നമായ നിയമലംഘനം സര്ക്കാര് ചിലവില് ഒരു കുടുംബട്രസ്റ്റ് : മുഹമ്മദലി ജൗഹര് യൂണിവേഴ്സിറ്റിയുടെ ഭൂമി യോഗി സര്ക്കാര് കണ്ടുകെട്ടി റാംപൂര്:സമാജ്വാദി പാര്ട്ടി നേതാവും മുന്മന്ത്രിയുമായ അസംഖാനെതിരെ നടപടിയുമായി യോഗി സര്ക്കാര് .അസം ഖാന്റെ ജൗഹര് യൂണിവേഴ്സിറ്റി ഭൂമി റാംപൂര് ഭരണകൂടം പിടിച്ചെടുത്തു. അസം ഖാന് പ്രസിഡണ്ടായിട്ടുള്ള മൗലാന മുഹമ്മദ് അലി ജൗഹര് ട്രസ്റ്റിന്റെ കീഴിലാണ് ജൗഹര് യൂണിവേഴ്സിറ്റി പ്രവര്ത്തിക്കുന്നത്. അസം ഖാന്റെ ഭാര്യ ഡോ. താജിന് ഫാത്മ ട്രസ്ററിന്റെ സെക്രട്ടറിയാണ്. യൂണിവേഴ്സിറ്റിയുടെ 70 ഹെക്ടര് ഭൂമി തിരിച്ചെടുക്കാനുള്ള നടപടിക്രമങ്ങള് പൂര്ത്തിയായതായി റാംപൂര് ഭരണകൂടം അറിയിച്ചു. യൂണിവേഴ്സിറ്റിയുടെ ഭൂമി തിരിച്ചുപിടിക്കാനുള്ള യുപി സര്ക്കാരിന്റെ നടപടിക്കെതിരെ അസം ഖാന് അലഹാബാദ് ഹൈക്കോടതിയെ സമീപിച്ചിരുന്നു. ഹര്ജി അലഹാബാദ് ഹൈക്കോടതി തള്ളി. ഇതിന് ശേഷമാണ് ജില്ലാ ഭരണകൂടം ഭൂമി ഏറ്റെടുക്കല് നടപടികളിലേക്ക് കടന്നത്. ഹൈക്കോടതിയുടെ ഉത്തരവിന് ശേഷം സര്വ്വകലാശാലയുടെ മുഴുവന് ഭൂമിയും സര്ക്കാര് ഏറ്റെടുത്തു കഴിഞ്ഞു. യൂണിവേഴ്സിറ്റി നടത്താന് 50 ഏക്കര് ഭൂമി ആവശ്യമാണ്. എന്നാല് 12.50 ഏക്കര് ഭൂമി മാത്രമെ യൂണിവേഴ്സിറ്റിയ്ക്ക് നിലവില് അവശേഷിക്കുന്നുള്ളൂ. സമാജ് വാദി പാര്ട്ടിയുടെ ഭരണത്തിലാണ് മൗലാന മുഹമ്മദലി ജൗഹറിന്റെ പേരില് യുണിവേഴ്സിറ്റി സ്ഥാപിച്ചത്. യൂണിവേഴ്സിറ്റിക്കായി സര്ക്കാര് ഭൂമി കൈവശപ്പെടുത്തിയതും സമാജ് വാദ് പാര്ട്ടിയുടെ ഇതേ സമയത്താണ്. ട്രസ്ററിന്റെ മറവില് വന് അഴിമതിയാണ് അസംഖാന് ലക്ഷ്യമിട്ടത്. എന്നാല് യോഗി സര്ക്കാര് അധികാരത്തിലെത്തിയതോടെ അസംഖാനെതിരായ നൂറു കണക്കിന് പരാതികളില് അന്വേഷണം ആരംഭിച്ചു. സംസ്ഥാന സര്ക്കാരിന്റെ അനുമതിയില്ലാതെ ഒരു വ്യക്തിക്കോ കുടുംബത്തിനോ സ്ഥാപനങ്ങള്ക്കോ ഇത്രയധികം ഭൂമി കൈവശം വെയ്ക്കാന് അധികാരമില്ലെന്ന് യോഗി സര്ക്കാര് വ്യക്തമാക്കി. ഇതുമായി ബന്ധപ്പെട്ട നിയമനടപടികളിലാണ് ഭൂമി തിരിച്ചെടുക്കാന് കോടതി ഉത്തരവിട്ടത്. പാവപ്പെട്ട കുട്ടികള്ക്ക് സൗജന്യ വിദ്യാഭ്യാസം, ജീവകാരുണ്യ പ്രവര്ത്തനങ്ങള് എന്നിവ ലക്ഷ്യമിട്ടാണ് ട്രസ്റ്റിന് ഭൂമി കൈമാറാന് സമാജ് വാദ് പാര്ട്ടി, ട്രസ്റ്റുമായി ചേര്ന്ന് കരാറുണ്ടാക്കിയത്. 2005 ല് 12.50 ഏക്കറിലധികം ഭൂമി ട്രസ്റ്റിന് കൈമാറാനും സര്ക്കാര് തീരുമാനിച്ചു. എന്നാല് ഭൂമി കൈമാറുമ്ബോള് തന്നെ ഇതുമായി ബന്ധപ്പെട്ട വ്യവസ്ഥകളും സര്ക്കാര് മുന്നോട്ടുവെച്ചിരുന്നു . ഈ നിബന്ധനകള് പാലിക്കുന്നില്ലെന്ന് ആരോപിച്ച് ബിജെപി നേതാവ് ആകാശ് സക്സേനയാണ് മുഖ്യമന്ത്രി യോഗി ആദിത്യനാഥിന് പരാതി നല്കിയത്. ഭരണകൂടത്തിന്റെ ഉത്തരവനുസരിച്ച് അന്വേഷണം നടന്നു. അന്വേഷണത്തില് നിയമ ലംഘനം ശരിയാണെന്നും കണ്ടെത്തിയിരുന്നു. എല്ലാവര്ഷവും ഏപ്രില് ഒന്നിന് ട്രസ്റ്റിന്റെ പുരോഗതി റിപ്പോര്ട്ട് ജില്ലാ മജിസ്ട്രേറ്റിന് സമര്പ്പിക്കണമെന്നും നിബന്ധനയില് വ്യക്തമാക്കുന്നുണ്ട്. എന്നാല് നാളിതുവരെയായിട്ടും ട്രസ്റ്റ് അത്തരത്തില് ഒരു റിപ്പോര്ട്ടും മജിസ്ട്രേറ്റിന് നല്കിയിട്ടില്ല. ഭൂമി വാങ്ങുന്നതിലും വില്ക്കുന്നതിലും ചട്ടങ്ങള് ലംഘിക്കപ്പെട്ടുവെന്നും അഡീഷണല് ജില്ലാ അഡിമിനിസ്ട്രേറ്റ് ഓഫിസര് കോടതിയെ അറിയിച്ചിരുന്നു. സര്ക്കാരിന്റെ ഈ റിപ്പോര്ട്ടുകളെല്ലാം പരിഗണിച്ചാണ് കോടതി നടപടി.